
Gyógyszerkészítmények és hatóanyagok életútmenedzsmentje a magyar gyógyszeriparban

Gazdasági szemszögből vizsgálva, a vállalatok fenntartható fejlődése, profitabilitásuk megőrzése központi kérdés a világban, legyen szó akármilyen szektorban tevékenykedő társulásról. Gyógyszervegyész- mérnök és közgazdász hallgatóként dolgozatomban a magyar gyógyszeripart teszem a vizsgálódás tárgyává. A gyógyszerkészítmények és hatóanyagok életút-menedzselési kérdéseinek górcső alá vételével válaszolok meg több olyan stratégiai kérdést, melyek segítségével az adott hatóanyag és a hatóanyagon alapuló gyógyszerkészítmény életútja gazdaságosan meghosszabbítható, ezzel több profitot teremelve az őt előállító vállalatnak.
A fő témán belül dolgozatomban tárgyalom az innovációk gazdasági jelentőségét a gyógyszeriparban, a különböző szabadalmi kérdéseket és ezek változását Magyarországon, a licenc jogok adás-vételét. Kitérek a gyógyszerek árképzéssel kapcsolatos kérdéseire és mindezek törvény általi szabályozására. Igyekszem az életútmenedzsment, mint stratégiai kérdéskör komplexitásának bemutatását, illetve ahol lehet az egyes alpontok társadalmi jólétre gyakorolt hatását is taglalni.
Alapvető célkitűzésem a téma tárgyalásával az volt, hogy egy olyan dolgozatot hozzak létre, mely a gyógyszerek életútmenedzsmentjének kérdéseit úgy tárgyalja, hogy az a stratégiai döntéshozásnál a lehető leghasznosabb legyen. Ehhez természetesen nem volt elegendő a fellelhető irodalom feldolgozása és annak témakörök szerinti csokorba gyűjtése, hanem mindenképpen olyan emberek gyakorlati tudásával kellett mindezt kiegészíteni, akik többéves, vagy sok esetben több évtizedes munkatapasztalattal rendelkeznek a gyógyszer üzletág különböző területein. Mivel a stratégiai döntések meghozatala minden esetben komplex látásmódot és ismereteket igényel, így gazdasági, jogi, műszaki és orvosi területeken tevékenykedő szakemberek tudását is alapul vettem. Ehhez a különböző területen tevékenykedő szakemberekkel egyenként mélyinterjút készítettem, annak érdekében, hogy rálátásom bővüljön az adott szegmensekre. Az irodalmi anyagokat ezután fejezetekbe gyűjtöttem és ezeket egészítettem ki a feldolgozott interjúk tudásanyagával. Azért ezt a módszert választottam, (és nem választottam külön az irodalmi és a kutatásokkal megismert részeket) mert így egy témakörön belül összegyűjtve található minden releváns adat és információ.



